PREDLAGATELJ: ŽUPAN OBČINE ŽIROVNICA

PRISTOJNOST: OBČINSKI SVET OBČINE ŽIROVNICA

	O D L O K
    o načinu izvajanja in podelitve koncesije lokalne gospodarske javne službe sistemskega operaterja distribucijskega omrežja zemeljskega plina

za geografsko območje Občine Žirovnica
1. obravnava


UVOD

Izvajanje in podelitev koncesije za oskrbo naselji s plinom sta v Občini Žirovnica doslej urejala Odlok o načinu in pogojih podelitve koncesije za oskrbo naselij s plinom iz lokalnih omrežij v Občini Žirovnica (Uradni list RS, št. 73/2000) in Odlok o načinu opravljanja gospodarske javne službe oskrbe naselij s plinom iz lokalnih omrežij v Občini Žirovnica (Uradni list RS, št. 52/2000). Na podlagi teh dveh predpisov je bil v letu 2001 izveden javni razpis za izbiro izvajalca javne službe. Z odločbo z dne 14.05.2001 je bila za koncesionarja izbrana družba Plinstal d.d. z Jesenic, s katero je bila dne 30.06.2001 tudi podpisana koncesijska pogodba za dobo 30 let. Koncesionar je v občini zgradil distribucijsko omrežje s katerim tudi upravlja in zagotavlja oskrbo s plinom.
V letu 2007 je stopilo v veljavo novo uradno prečiščeno besedilo Energetskega zakona (Uradni list RS, št. 27/2007). Ker je novelirani Energetski zakon na področje oskrbe s plinom unesel veliko novosti, je potrebno občinsko ureditev uskladiti z novo zakonodajo in na njeni podlagi sprejetimi predpisi, po sprejemu odloka pa bo potrebno z izvajalcem javne službe sprejeti aneks k obstoječi pogodbi ali skleniti novo koncesijsko pogodbo. Finančnih ali kakih drugih posledic in sprememb za občinski proračun predlagani odlok ne prinaša.
BESEDILO ČLENOV ODLOKA je v prilogi.
OBRAZLOŽITEV
Energetski zakon celovito ureja energetsko politiko, pravila za delovanje trga z energijo, načine in oblike izvajanja gospodarskih javnih služb na področju energetike, načela zanesljive oskrbe in učinkovite rabe energije ter pogoje za opravljanje energetske dejavnosti. Zakon ureja tudi izdajanje licenc in energetskih dovoljenj ter organe, ki opravljajo naloge v skladu z zakonom.
Oskrbi z zemeljskim plinom je v zakonu namenjeno posebno poglavje. V skladu z določbami tega zakona je distribucija zemeljskega plina izbirna lokalna gospodarska javna služba, ki jo lokalna skupnost uredi v skladu z Energetskim zakonom in Zakonom o gospodarskih javnih službah (Uradni list RS, št. 32/1993, 30/1998, 126/2006). 
S spremembo zakonodaje se je opazno povečal vpliv države na tem področju, ki je po novem bistveno podrobneje regulirano z republiškega nivoja, kot je bilo v preteklosti. Na podlagi Energetskega zakona je Agencija RS za energijo izdala denimo Akt o določitvi metodologije za obračunavanje omrežnine za distribucijsko omrežje zemeljskega plina in Akt o določitvi metodologije za določitev omrežnine in kriterijev za ugotavljanje upravičenih stroškov za distribucijsko omrežje zemeljskega plina. Na podlagi teh dveh aktov, ki natančno urejata določanje omrežnine, je Agencija na predlog operaterja že izdala Akt o določitvi omrežnine za distribucijsko omrežje zemeljskega plina na geografskem območju Občine Žirovnica (Uradni list RS, št. 137/2006). S temi akti je oblikovanje omrežnin za distribucijo plina predpisano na državni ravni, kar pomeni, da občina s svojimi predpisi tega ne ureja več.

Plinstal d.d. je s soglasjem Agencije tudi že izdal Sistemska obratovalna navodila za distribucijsko omrežje zemeljskega plina za geografsko območje Občine Žirovnica (Uradni list RS, št. 136/2006), s katerimi se ureja obratovanje in način vodenja distribucijskega omrežja, kar seveda pomeni, da tudi tega ne urejajo več občinski predpisi.
Prav tako občinski odlok ne bo več natančno urejal odnosa med sistemskim operaterjem in uporabniki, saj to razmerje v veliki meri ureja že Energetski zakon, natančneje pa ga bodo urejali Splošni pogoji, ki jih bo po sprejemu odloka izdal operater. Ta splošne pogoje pripravi na podlagi Akta o določitvi metodologije za določitev splošnih pogojev za dobavo in odjem zemeljskega plina  iz distribucijskega omrežja, ki ga je izdala Agencija. Agencija mora poleg občine podati tudi soglasje k splošnim pogojem, preden se le-te objavi. 
Razumljivo je, da tudi nadzora nad določbami vseh naštetih aktov ne opravlja več občina, ampak državne institucije, torej Agencija in pristojni inšpektorati, zato tudi kazenskih določb, kot sta jih vsebovala prejšnja dva odloka s tega področje, novi odlok nima.
Največ avtonomije je občina ohranila na področju določitve oblike opravljanja javne službe oskrbe s plinom, ki je v Občini Žirovnica že določena – gre za zagotavljanje oskrbe s podelitvijo koncesije, in pri oblikovanju odnosa med občino kot koncedentom ter izvajalcem službe kot koncesionarjem, ki pa je v veliki meri tudi stvar same koncesijske pogodbe. Glavnina določb novega odloka tako v večji ali manjši meri povzema ureditev zakona in rešitve, ki so na področjih, ki jih še dokaj samostojno ureja občina, veljale že po dosedanji ureditvi oskrbe s plinom.
Tako odlok v splošnih določbah napove vsebino odloka, določi pomen nekaterim v predpisu uporabljenim izrazom in območje njegove uporabe. V nadaljevanju natančneje opredeli javno službo dejavnosti sistemskega operaterja distribucije zemeljskega plina, njegova javna pooblastila, financiranje njegove dejavnosti ter njegove pravice in obveznosti. Krajše poglavje je namenjeno opredelitvi distribucijskega omrežja in pogojem za priključitev na omrežje. Zatem odlok določi organizacijske okvire opravljanja javne službe, obliko njenega izvajanja in zelo okvirno pravice in obveznosti uporabnikov javne službe. Nekoliko obsežnejše poglavje je namenjeno ureditvi samega koncesijskega razmerje, torej odnosa med koncedentom in koncesionarjem. Tako odlok določa podelitev koncesije, njeno trajanje in način izvajanja, pravice in obveznosti obeh strani koncesijskega razmerja in različne načine prenehanja le-tega. V prehodnih in končnih določbah odlok še razveljavi prej veljavna odloka s tega področja in napoti občino in izvajalca javne službe na uskladitev pogodbenih razmerji v skladu z  novimi predpisi in novim odlokom. Odlok naj bi začel veljati petnajsti dan po objavi v uradnem listu RS.
PREDLOG SKLEPA
Glede na vse navedeno na podlagi 44. člena Statuta Občine Žirovnica (Uradni list RS, št. 23/99, 71/01 in 109/01, UVG, št. 34/04 in 17/05, Uradni list RS št. 39/06 in 61/07) in 73. ter 75. člena Poslovnika Občinskega sveta Občine Žirovnica (ULRS št. 23/99, UVG št. 13/02, 31/03, 10/05, ULRS št. 101/06, 39/07) predlagam, da Občinski svet Občine Žirovnica predlagani odlok obravnava in sprejme naslednji
S K L E P

Sprejme se predlog Odloka o načinu izvajanja in podelitve koncesije lokalne gospodarske javne službe sistemskega operaterja distribucijskega omrežja zemeljskega plina za geografsko območje Občine Žirovnica v prvi obravnavi.

Na podlagi 6. in 29. člena Zakona o gospodarskih javnih službah (Uradni list RS, št. 32/93, 30/98 in 127/06 - v nadaljevanju: »ZGJS«), 30. člena Energetskega zakona (Uradni list RS, št. 27/07 EZ-UPB2 – v nadaljevanju: »Energetski zakon«) ter 18. člena Statuta Občine Žirovnica (Uradni list RS, št. 23/99, 71/01 in 109/01, UVG, št. 34/04 in 17/05, Uradni list RS št. 39/06 in 61/07 – v nadaljevanju: »statut«) je Občinski svet Občine Žirovnica na __. redni seji dne __.__.2008 sprejel

O D L O K
    o načinu izvajanja in podelitve koncesije lokalne gospodarske javne službe sistemskega operaterja distribucijskega omrežja zemeljskega plina

za geografsko območje Občine Žirovnica

I. SPLOŠNE DOLOČBE

1. člen

(vsebina odloka)

Ta odlok ureja način izvajanja lokalne gospodarske javne službe (v nadaljevanju: javna služba) dejavnosti sistemskega operaterja distribucijskega omrežja zemeljskega plina (v nadaljevanju: dejavnost sistemskega operaterja) v Občini Žirovnica. 

Ta odlok je hkrati tudi koncesijski akt za podelitev koncesije lokalne gospodarske javne službe dejavnosti sistemskega operaterja distribucijskega omrežja zemeljskega plina za območje Občine Žirovnica.

2. člen

(definicije)

Izrazi v tem odloku imajo enak pomen kot so definirani v predpisih, ki urejajo energetsko dejavnost ter varovanje okolja.

Za potrebe tega odloka se uporabljajo tudi naslednje definicije:

· distribucijsko omrežje zemeljskega plina: je omrežje plinovodov, ki so funkcionalno zgrajeni na zaključenem geografskem območju, določenem s strani lokalne skupnosti kot območje izvajanja javne službe dejavnosti sistemskega operaterja distribucijskega omrežja zemeljskega plina, in po katerem se izvaja tudi distribucija zemeljskega plina do končnih odjemalcev;

· Javna agencija Republike Slovenije za energijo: Agencija za energijo;

· odjemalec: pravna ali fizična oseba, ki je na pogodbeni osnovi oskrbovana z zemeljskim plinom za lastno rabo ali nadaljnjo prodajo;

· omrežnina: je del cene zemeljskega plina za uporabo omrežja, ki jo uporabnik plačuje sistemskemu operaterju za izvajanje javne službe;

· sistemski operater: je izvajalec javne službe dejavnosti sistemskega operaterja;

· tarifna postavka: je v denarni enoti izražena cena za tarifni element, ki jo plačujejo odjemalci zemeljskega plina v posamezni tarifni skupini;

· trošila: so naprave, ki so priključene na plinsko instalacijo in trošijo plin;

· tarifna skupina: je skupina odjemalcev, za katere veljajo enake tarifne postavke;

· uporabnik: pravna ali fizična oseba, ki iz distribucijskega omrežja odjema ali oddaja zemeljski plin v distribucijsko omrežje.

3. člen

(območje izvajanja javne službe)

Javna služba se izvaja na območju Občine Žirovnica.

II. IZVAJANJE DEJAVNOSTI SISTEMSKEGA OPERATERJA

1. Opredelitev javne službe in izvajanje

4. člen

(opredelitev javne službe)

Gospodarska javna služba dejavnost sistemskega operaterja obsega:

· zanesljivo, varno in učinkovito distribucijo zemeljskega plina;

· obratovanje, vzdrževanje in razvoj omrežja;

· zagotavljanje dolgoročne zmogljivosti omrežja, da omogoča razumne zahteve za priključitev in dostop do omrežja;

· zanesljivost oskrbe z zemeljskim plinom s tem, da zagotavlja ustrezno zmogljivost in zanesljivost omrežja;

· nediskriminatorno obravnavanje uporabnikov omrežja;

· zagotavljanje potrebnih podatkov drugim sistemskim operaterjem, z omrežji katerih je omrežje, ki ga upravlja, povezano;

· zagotavljanje potrebnih podatkov upravičenim odjemalcem, da lahko učinkovito uveljavljajo dostop do omrežja;

· napoved porabe zemeljskega plina z uporabo metode celovitega načrtovanja, z upoštevanjem varčevalnih ukrepov pri porabnikih.

5. člen

(opredelitev izvajalca)

Dejavnost sistemskega operaterja izvaja pravna ali fizična oseba.

2. Javna pooblastila

6. člen

(javna pooblastila)

Sistemski operater ima pri izvajanju javne službe naslednja javna pooblastila:

· daje smernice in mnenja na prostorske akte skladno s predpisi o urejanju prostora;

· določa projektne pogoje pred začetkom izdelave projektov za pridobitev gradbenega dovoljenja;

· izdaja sistemska obratovalna navodila;

· izdaja splošne pogoje za dobavo in odjem zemeljskega plina iz distribucijskega omrežja;

· daje soglasje k projektnim rešitvam skladno s predpisi o graditvi objektov za posege in projektnimi pogoji, ki se nanašajo ali imajo vpliv na omrežje, s katerim upravlja sistemski operater.

3. Financiranje javne službe

7. člen

(omrežnina)

Vse naloge in dejavnosti, ki predstavljajo javno službo sistemskega operaterja, se financirajo iz omrežnine, ki jo plačujejo uporabniki omrežja sistemskemu operaterju.

Višino omrežnine določi sistemski operater v skladu z akti, ki jih na podlagi Energetskega zakona izda Agencija za energijo. Pred objavo omrežnine v Uradnem listu RS mora pridobiti soglasje Agencije za energijo.

Sistemski operater zaračunava uporabnikom omrežnino, v skladu z Energetskim zakonom, aktom, ki ureja določitev metodologije za določitev obračunavanje omrežnine in kriterijev za ugotavljanje upravičenih stroškov za distribucijsko omrežje zemeljskega plina in drugimi predpisi.

8. člen

(drugi prihodki sistemskega operaterja)

Sistemski operater pridobiva prihodke tudi od priključitev in ostalih prihodkov, ki izvirajo iz opravljanja dejavnosti sistemskega operaterja.

4. Obveznosti sistemskega operaterja

9. člen

(pregled zmogljivosti)

Sistemski operater najmanj vsaki dve (2) leti pripravi pregled, ki vsebuje:

· manjkajoče proizvodne in transportne zmogljivosti;

· potrebe po medsebojni povezavi z drugimi omrežji;

· napoved porabe zemeljskega plina za naslednjih pet (5) let.

Sistemski operater pregled objavi in ga pošlje Občini Žirovnica.

10. člen

(sistemska obratovalna navodila)

Sistemski operater izda oziroma uskladi v roku šestih (6) mesecev po objavi tega odloka sistemska obratovalna navodila za distribucijsko omrežje zemeljskega plina (v nadaljevanju: sistemska obratovalna navodila), ki urejajo obratovanje in način vodenja distribucijskega omrežja zemeljskega plina.

Sistemska obratovalna navodila predvsem obsegajo:

· tehnične in druge pogoje za obratovanje omrežij z namenom zanesljive in kvalitetne oskrbe z zemeljskim plinom;

· način zagotavljanja sistemskih storitev;

· postopke za obratovanja distribucijskih omrežij v kriznih stanjih;

· tehnične in druge pogoje za priključitev na distribucijsko omrežje;

· tehnične pogoje za medsebojne priključitve in delovanja omrežij različnih sistemskih operaterjev.

Pred objavo sistemskih obratovalnih navodil mora sistemski operater pridobiti soglasje Agencije za energijo.

Sistemski operater je sistemska obratovalna navodila objavil v Uradnem listu Republike Slovenije (Uradni list RS, št. 136/06).

11. člen

(splošni pogoji)

Splošne pogoje za dobavo in odjem zemeljskega plina iz distribucijskega omrežja (v nadaljevanju: splošni pogoji) pripravi in sprejme oziroma uskladi v šestih (6) mesecih po objavi tega odloka po javnem pooblastilu sistemski operater v skladu z metodologijo, ki jo določi Agencija za energijo. Pred objavo splošnih pogojev je potrebno pridobiti soglasje Agencije za energijo in soglasje Občine Žirovnica.

Sistemski operater mora splošne pogoje objaviti v Uradnem listu Republike Slovenije in na spletnih straneh Občine Žirovnica.

Splošni pogoji morajo obsegati tudi:

· ukrepe varstva potrošnikov, ki se nanašajo na vsebino pogodbe med izvajalcem in odjemalcem;

· zagotavljanje ustreznega vnaprejšnjega opozorila o spremembah pogodbe in podatkov o tarifi in cenah;

· pravico odjemalca do zamenjave dobavitelja brez plačila stroškov;

· postopke odločanja o pritožbah odjemalcev;

· razloge za ustavitev distribucije zemeljskega plina iz razlogov navedenih v šesti alineji prvega odstavka 76. člena Energetskega zakona;

· postopek in pogoje dostopa do distribucijskega omrežja;

· postopek in pogoje priključitve na distribucijsko omrežje.

12. člen

(program ukrepov)

Sistemski operater mora vzpostaviti program ukrepov za doseganje ciljev iz 31.b člena Energetskega zakona ter spremljati njihovo izvajanje. O programu in izvajanju mora letno poročati Agenciji za energijo in poročilo objaviti.

13. člen

(informiranje odjemalcev)

Sistemski operater mora najmanj enkrat letno informirati na svoji spletni strani odjemalce o gibanjih in značilnostih porabe zemeljskega plina na distribucijskem omrežju, na spletnih straneh Občine Žirovnica pa o gibanjih in značilnostih porabe zemeljskega plina na območju Občine Žirovnica.

14. člen

(kataster omrežja in infrastrukture)

Sistemski operater je dolžan voditi kataster omrežij in infrastrukture, ki jih upravlja, vključno z zbirko podatkov o odjemalcih, o uporabnikih in trošilih.

Občini Žirovnica je sistemski operater dolžan najmanj enkrat letno predložiti podatke o spremembah v katastru in zagotoviti vključitev sprememb v kataster gospodarske javne infrastrukture. Kolikor občina to zahteva, ji sistemski operater posreduje tudi podatke o odjemalcih, uporabniki in trošilih.

5. Distribucijsko omrežje

15. člen

(definicija distribucijskega omrežja)

Distribucijsko omrežje je omrežje plinovodov, ki so funkcionalno zgrajeni na zaključenem geografskem območju občine, določenim s strani občine kot območja izvajanja gospodarske javne službe dejavnosti sistemskega operaterja distribucijskega omrežja zemeljskega plina, po katerem se izvaja distribucija zemeljskega plina do končnih uporabnikov.

Distribucijsko omrežje obsega primarne in sekundarne plinovode, priključne plinovode ter objekte in naprave, ki so namenjene oskrbi uporabnikov zemeljskega plina na tem omrežju, vključno z glavnim zapornim elementom (požarno pipo) priključnih plinovodov.

Priključni plinovod je plinovod za dovod zemeljskega plina od glavnega plinovoda do izstopnega mesta z vključno glavno plinsko zaporno pipo na koncu priključnega plinovoda za posamezno zgradbo.

16. člen

(priključitev na distribucijsko omrežje)

Sistemski operater mora na primeren način, skladno s predpisi o graditvi objektov, obvestiti potencialne uporabnike o možnosti priključitve na distribucijsko omrežje.

Priključitev na distribucijsko omrežje se opravi na način in pod pogoji določenimi z Energetskim zakonom, s tem odlokom, splošnimi pogoji za dobavo in odjem plina in sistemskimi obratovalnimi navodili.

Priključitev uporabnika na omrežje lahko izvede le sistemski operater.

17. člen

(vloga za priključitev)

Sistemski operater mora na podlagi popolne pisne vloge izdati odločbo o soglasju za priključitev uporabnika na distribucijsko omrežje zemeljskega plina v roku, določenem s prepisi, ki urejajo splošni upravni postopek. Pogoji za izdajo soglasja ter za zavrnitev izdaje soglasja za priključitev so določeni v splošnih pogojih.

O pritožbi zoper izdajo odločbe odloča Agencija za energijo.

18. člen

(pogodba o priključitvi)

Po dokončnosti odločbe o soglasju je dolžan sistemski operater priključiti uporabnika omrežja na distribucijsko omrežje, če priključek izpolnjuje tehnične in druge pogoje, določene s sistemskimi obratovalnimi navodili in splošnimi pogoji.

Pred priključitvijo skleneta sistemski operater in uporabnik omrežja pogodbo o priključitvi, s katero uredita vsa medsebojna razmerja v zvezi s plačilom priključka, njegovo izvedbo, premoženjskimi vprašanji v zvezi s priključkom, vzdrževanjem priključka in druga medsebojna razmerja, ki zadevajo priključek in priključitev.

19. člen

(stroški priključitve na distribucijsko omrežje)

Stroške izvedbe priključka na distribucijsko omrežje nosi sistemski operater, ki zagotavlja vzdrževanje priključka v skladu s sistemskimi obratovalnimi navodili. Uporabnik plača sistemskemu operaterju priključnino in morebitne nesorazmerne stroške priključitve na distribucijsko omrežje v skladu z določbami koncesijske pogodbe in splošnih pogojev za dobavo in odjem zemeljskega plina.

Če ni v pogodbi o priključitvi drugače določeno, postane sistemski operater lastnik priključnega plinovoda in ga mora vzdrževati v skladu s sistemskimi obratovalnimi navodili.

20. člen

(pogodba o dostopu)

Sistemski operater in uporabnik skleneta pogodbo o dostopu do distribucijskega omrežja, skladno z Energetskim zakonom, sistemskimi obratovalnimi navodili in splošnimi pogoji, v kateri se dogovorita o uporabi distribucijskega omrežja za odjem ali oddajo dogovorjene količine plina ob dogovorjenem času.

S pogodbo o dostopu pridobi upravičenec do dostopa za določen čas zagotovljen dostop do distribucijskega omrežja za določeno zmogljivost in smer prenosa.

Uporaba dostopa do distribucijskega omrežja je odvisna od obstoječih zmogljivosti dostopa do distribucijskega omrežja, predvsem glede rekonstrukcij ali dograditev obstoječega priključka ali odjemnega mesta.

21. člen

(vzdrževanje in gradnja distribucijskega omrežja)

Sistemski operater je dolžan vzdrževati in graditi distribucijsko omrežje s katerim izvaja javno službo tako, da ves čas ohranja njegovo nezmanjšano funkcionalnost, obratovalno usposobljenost in varnost delovanja in v skladu z obveznostmi določenimi v koncesijski pogodbi.

III. OSTALE DOLOČBE ZA IZVAJANJE JAVNE SLUŽBE

1. Organizacijska zasnova izvajanja javne službe

22. člen

(oblika izvajanja javne službe)

Za izvajanje javne službe sistemskega operaterja se podeli koncesija. V koncesijski pogodbi se določi tudi naslednje:

· da mora sistemski operater, pod pogoji, določenimi v koncesijski pogodbi ali koncesijskem aktu, zgraditi distribucijsko omrežje ter objekte in naprave, ki so potrebni za delovanje distribucijskega omrežja;

· da pri gradnji distribucijskega omrežja, objektov in naprav občina lahko sodeluje kot soinvestitor;

· da se infrastruktura (distribucijsko omrežje, objekti in naprave) ob prenehanju koncesijskega razmerja prenese na občino;

· višina morebitne koncesijske dajatve za uporabo infrastrukture v lasti občine;

· dolžnost koncesionarja, da odčitava števce porabe plina;

· dolžnost organizacije vzdrževanja, zamenjav in umerjanja plinomerov;

· prepoved odtujitve in obremenitve infrastrukture(distribucijsko omrežje, objekti in naprave) in njenih delov.

Izvajalec pridobi izključno pravico izvajanja javne službe na območju, določenem v 3. členu tega odloka. Na podlagi te izključne pravice ima sistemski operater pravico in dolžnost priključiti na distribucijsko omrežje vsakega uporabnika oziroma odjemalca, ki izpolnjuje vse pogoje za priključitev na distribucijsko omrežje, določene s predpisi in splošnimi akti, razen v primeru premajhne zmogljivosti distribucijskega omrežja.

23. člen

(postopek izbire izvajalca)

Izbira izvajalca javne službe se opravi v skladu s predpisi, ki urejajo gospodarske javne službe, koncesije gradenj oziroma koncesije storitev, z upoštevanjem nacionalnega energetskega programa ter lokalnega energetskega koncepta, kolikor ga občina sprejme.

24. člen

(upravljavski in organizacijski ukrepi)

Sistemski operater mora zagotoviti izvajanje upravljavskih in organizacijskih ukrepov iz 31.b člena Energetskega zakona, razen v primeru, če ima sistemski operater manj kot 100.000 priključenih odjemalcev.

25. člen

(obveznost priključitve na distribucijsko omrežje in uporaba zemeljskega plina)

Na območju, opremljenim z distribucijskim omrežjem, je priključitev in uporaba obvezna za obstoječe objekte, v katerih je potrebna vgraditev oziroma obratovanje toplotnih energetskih naprav za ogrevanje prostorov ali sanitarne vode skupne moči preko 50 kW, če je to določeno s programi sanacije stanja okolja ali drugimi akti občinskega sveta.

Za obstoječe objekte, ki jih je v smislu določbe prvega odstavka tega člena obvezno priključiti na distribucijsko omrežje, je končni rok priključitve 3 leta po izdaji uporabnega dovoljenja za del omrežja, na katero se mora uporabnik priključiti.

Za objekte, v katerih so ali je predvidena vgradnja toplotno energetskih naprav skupne moči do 50 kW, nastane obveznost priključitve le, če se to predvidi s programi sanacije stanja okolja, ki jih sprejme občinski svet Občine Žirovnica.

Obveznost priključitve se ne nanaša na objekte, za katere je urejena oziroma je s projekti predvidena uporaba obnovljivih virov energije (voda, sonce, veter), ki po veljavnih standardih in normativih ne povzročajo onesnaževanje okolja preko dovoljenih meja.

Postavljanje sistema z jeklenkami, sistema z malimi rezervoarji ali kontejnerji pri uporabnikih je dovoljeno, če naprave ne služijo za distribucijo plina za komercialne namene večim uporabnikom, vendar le kot rezerva, skladno s Pravilnikom o utekočinjenem naftnem plinu (UNP) (Uradni list RS, št. 22/91).

Zavezanec za priključitev objekta na distribucijsko omrežje je lastnik, upravljavec ali investitor objekta, če ga k priključitvi zavezuje ta odlok.

2. Pravice in obveznosti uporabnikov javnih služb

26. člen

(pravice in obveznosti uporabnikov javnih služb)

Uporabnik mora imeti z izvajalcem javne službe sklenjeno pogodbo o dostopu do distribucijskega omrežja.

3. Nadzor nad opravljanjem javnih služb

27. člen

(nadzor nad izvajanjem službe)

Nadzor nad izvajanjem tega odloka izvajajo s predpisi določeni organi.

IV. PODELITEV KONCESIJE ZA DEJAVNOST SISTEMSKEGA OPERATERJA

1. Podelitev koncesije za dejavnost sistemskega operaterja

28. člen

(pogoji za pridobitev koncesije)

Koncesionar mora imeti v času vložitve ponudbe za pridobitev koncesije in tudi v času postopka podelitve koncesije ter trajanja koncesijskega razmerja veljavno licenco za dejavnost sistemskega operaterja distribucijskega omrežja zemeljskega plina.

Poleg pogoja iz prejšnjega odstavka mora koncesionar izpolnjevati tudi eno od naslednjih zahtev:

· biti mora lastnik distribucijskega omrežja zemeljskega plina;

· imeti mora z lastnikom distribucijskega omrežja sklenjeno pogodbo po četrtem odstavku 31.b člena Energetskega zakona ali mora izkazati za verjetno, da bo tako pogodbo z lastnikom omrežja sklenil po podelitvi koncesije;

· izkazati mora za verjetno, da bo distribucijsko omrežje na območju koncesije zgradil.

Koncesijo lahko pridobi pravna ali fizična oseba, ki ne opravlja druge dejavnosti razen dejavnosti sistemskega operaterja, razen v primeru, da ima izvajalec gospodarske javne službe sistemskega operaterja manj kot 100.000 priključenih odjemalcev.

29. člen

(začetek in trajanje koncesije)

Koncesijsko razmerje za dejavnost sistemskega operaterja nastane s sklenitvijo koncesijske pogodbe.
Trajanje koncesijskega razmerja za dejavnost sistemskega operaterja je največ 35 let od sklenitve koncesijske pogodbe.

30. člen

(prenos koncesije)

Koncesionar ne sme brez dovoljenja koncedenta prenesti koncesije za dejavnost sistemskega operaterja, ali kateregakoli dela te koncesije, na drugo osebo.

31. člen

(razvoj infrastrukture)

Koncesionar je dolžan skladno z 18. členom Energetskega zakona načrtovati razvoj distribucijskega omrežja zemeljska plina in ga izvrševati v rokih, ki so v njem določeni.

Izdelane razvojne načrte je koncesionar dolžan posredovati Občini Žirovnica in ji enkrat letno poročati o njihovi realizaciji.

32. člen

(zavarovanje)

Koncedent mora v koncesijski pogodbi zagotoviti, da se v njej koncesionar zaveže kot dober gospodarstvenik skleniti z zavarovalnico zavarovalne pogodbe za zavarovanje infrastrukture in rizikov, ki so povezani z izvajanjem dejavnosti sistemskega operaterja, ki je predmet koncesije in sicer za maksimalno zavarovalno vsoto.

2. Ostale določbe za podelitev in izvajanje koncesije

33. člen

(način izvajanja koncesije)

Koncesionar je dolžan izvajati javno službo, ki je predmet koncesije, na način, kot je določen v Energetskem zakonu, drugih zakonih ter predpisih, ki urejajo način izvajanja posamezne javne službe, ki je predmet koncesije, po tem odloku, sistemskih obratovalnih navodilih, splošnih pogojih za dobavo in odjem, in drugih predpisih ter splošnih aktih, izdanih po javnem pooblastilu ter v skladu s koncesijsko pogodbo.

34. člen

(način podelitve koncesije)

Koncesija se podeli po ustreznem postopku, kot ga določajo predpisi, ki urejajo postopek podelitve koncesije gospodarske javne službe.

Postopek javnega razpisa, vsebino ponudbe na javni razpis in merila za izbiro koncesionarja določa razpisna dokumentacija vsakokratnega javnega razpisa.

Postopek javnega razpisa vodi strokovna komisija za izvedbo javnega razpisa in presojo ponudb, ki jo imenuje župan. Strokovna komisija pripravi poročilo o ponudbah in ga posreduje županu.

O izbiri koncesionarja odloča občinska uprava z upravno odločbo. O pritožbi na odločbo odloča župan.

35. člen

(obveščanje koncedenta in Agencije za energijo)

Poleg podatkov in dokumentov, ki jih mora koncesionar po zakonih in drugih predpisih pošiljati državnim organom Republike Slovenije in Agenciji za energijo, mora pisno poročati koncedentu o vseh pomembnih dogodkih in okoliščinah, ki bi lahko bistveno vplivale na izvajanje te javne službe, kot so:

· odločitve Agencije za energijo o sporih v zvezi z dostopom do distribucijskega omrežja;

· postopki poravnave, arbitražni postopki ali sodni spori koncesionarja v zvezi s koncesijo;

· stavke in drugi dogodki, zaradi katerih pride do motenj v izvajanju javne službe, tudi če ne predstavljajo višje sile;

· poškodbe infrastrukture, ki onemogočajo izvajanje koncesionirane dejavnosti, tudi če ne predstavljajo višje sile.

36. člen

(varstvo zaupnosti podatkov in dokumentov)

Koncesionar in koncedent sta dolžna varovati zaupnost poslovno občutljivih dokumentov in podatkov, ki lahko povzročijo škodo koncesionarju ali drugim izvajalcem energetskih dejavnosti in lahko vplivajo na konkurenčnost trga zemeljskega plina v Republiki Sloveniji, tudi če niso določeni kot tajni podatki ali poslovna tajnost.

37. člen

(poročanje in nadzor)

Koncesionar mora vsako leto do 31. marca tekočega leta koncedentu oddati naslednje podatke:

· povprečno ceno zemeljskega plina za januar (EUR/m3);

· variabilni del povprečne cene za januar (EUR/ m3);

· fiksni del povprečne cene za januar (EUR/ m3);

· faktor dinamike odjema;

· vsota letnih pogodbenih količin kupcev (Sm3);

· vsota pogodbenih dnevnih odjemov kupcev (S m3);

· skupni letni fiksni znesek kupcev (EUR);

· letna pogodbena količina kupca (S m3);

· pogodbeni dnevni odjem kupca za zimsko obdobje (Sm3/dan);

· pogodbeni dnevni odjem kupca za poletno obdobje (Sm3/dan);

· pogodbeni dnevni odjem kupcev (Sm3/dan);

· letni fiksni znesek kupca (EUR).

Poleg inšpekcijskega in drugega s predpisi določenega nadzora, ima koncedent tudi pravico neposredno pri koncesionarju nadzirati izvajanje gospodarske javne službe, ki je predmet koncesije in drugih obveznosti koncesionarja, določenih s koncesijsko pogodbo.

Način izvajanja nadzora se natančneje določi s koncesijsko pogodbo.

38. člen

(spremenjene okoliščine in višja sila)

Koncesionar je dolžan v okviru objektivnih možnosti opravljati koncesijske dejavnosti tudi ob spremenjenih okoliščinah ter v primeru višje sile.

Za višjo silo se poleg okoliščin višje sile obligacijskega prava šteje tudi spremembe pogojev izvajanja koncesijskih dejavnosti, ki nastanejo na podlagi spremembe zakonov in drugih predpisov Evropske Skupnosti ali Republike Slovenije, če izpolnjujejo siceršnje pogoje višje sile po pravilih obligacijskega prava.

39. člen

(prenehanje koncesijskega razmerja)

Koncesijsko razmerje preneha:

· s prenehanjem koncesijske pogodbe;

· z odvzemom koncesije;

· zaradi stečaja koncesionarja;

· zaradi prenehanja koncesionarja;

· v drugih primerih, določenih z zakonom.

V primeru prenehanja koncesijskega razmerja mora dotedanji koncesionar pod enakimi pogoji nepretrgano opravljati gospodarsko javno službo, ki je predmet koncesije, do dneva, ko opravljanje te javne službe prevzame drug izvajalec, če je to objektivno mogoče ali če zakon ne določa drugače, vendar najdlje 1 leto.

V vseh primerih predčasnega prenehanja koncesijskega razmerja preidejo objekti in naprave, ki sestavljajo distribucijsko omrežje, v celoti v last koncedenta.

40. člen

(prenehanje koncesijske pogodbe)

Koncesijska pogodba preneha:

· s potekom časa, za katerega je bila sklenjena;

· z razdrtjem zaradi bistvene kršitve koncesijske pogodbe;

· v drugih primerih, določenih v koncesijski pogodbi in

· v drugih primerih, določenih z zakonom.

Za primere predčasnega prenehanja pogodbe v primeru nekrivde koncesionarja (npr.: predčasen odkup s strani koncedenta; javni interes, da se dejavnost preneha izvajati kot koncesija ipd.), se način določitve odškodnine, ki jo je koncedent dolžan izplačati koncesionarju, določi v koncesijski pogodbi.

Za prenehanje koncesijske pogodbe se uporabljajo splošna pravila pogodbenega prava.

41. člen

(odvzem koncesije)

Koncedent z odločbo v upravnem postopku lahko odvzame koncesijo:

· če koncesionar bistveno krši ta koncesijski akt in druge predpise, ki urejajo izvajanje gospodarske javne službe, ki je predmet koncesije, pa to bistveno moti ali onemogoča izvajanje te javne službe;

· če koncesionar ne ravna v skladu z izvršljivimi odločbami pristojnih državnih organov, občine ali Agencije za energijo v zvezi z izvajanjem pravic in obveznosti sistemskega operaterja distribucijskega omrežja iz Energetskega zakona in tega odloka;

· če koncesionar ne izpolnjuje več pogojev, določenih v 28. členu tega odloka;

· v drugih primerih, določenih z zakonom.

42. člen

(odkup objektov in naprav infrastrukture)

S koncesijsko pogodbo se uredi morebitna obveznost ali pravica koncedenta do odkupa dela ali celotne infrastrukture gospodarske javne službe, ki je predmet koncesije in je v lasti koncesionarja, pred prenehanjem koncesijskega razmerja.

Določitev vrednosti odkupa objektov in naprav koncesije se uredi v koncesijski pogodbi.

V. PREHODNE IN KONČNE DOLOČBE

43. člen

(uskladitev koncesijskih pogodb)

Izvajalec, ki je pridobil koncesijo za graditev in upravljanje omrežja za distribucijo zemeljskega plina v Občini Žirovnica z odločbo št. 35233-0001/00 z dne 14.5.2001, na podlagi Odloka o načinu opravljanja gospodarske javne službe oskrbe naselij s plinom iz lokalnih omrežij v Občini Žirovnica (Uradni list RS, št. 52/2000) in Odloka o načinu in pogojih podelitve koncesije za oskrbo naselij s plinom iz lokalnih omrežij v Občini Žirovnica (Uradni list RS, št. 73/2000), nadaljuje z opravljanjem javne službe, ki je predmet tega odloka, pri čemer se z aneksom k obstoječi koncesijski pogodbi ali z novo koncesijsko pogodbo uredijo področja, ki jih predpisi, ki so bili sprejeti po podpisu koncesijske pogodbe št. 41406-0001/01 z dne 30.06.2001 in aneksa k le-tej z dne 07.11.2003, urejajo na novo.

Koncedent v roku 6 mesecev po objavi tega odloka s koncesionarjem z aneksom k obstoječi koncesijski pogodbi ali z novo koncesijsko pogodbo uskladi obstoječo koncesijsko pogodbo s tem odlokom in predpisi, na podlagi katerih je bil sprejet ta odlok.

44. člen

(prenehanje veljavnosti odlokov)

Z dnem uveljavitve tega odloka prenehata veljati Odlok o načinu opravljanja gospodarske javne službe oskrbe naselij s plinom iz lokalnih omrežij v Občini Žirovnica (Uradni list RS, št. 52/2000) in Odlok o načinu in pogojih podelitve koncesije za oskrbo naselij s plinom iz lokalnih omrežij v Občini Žirovnica (Uradni list RS, št. 73/2000).

45. člen

(začetek veljavnosti)

Ta odlok začne veljati petnajsti dan po objavi v Uradnem listu Republike Slovenije.

